Osiyo taraqqiyot banki ishtirokida “Qarshi-Shahrisabz-Kitob” yoʻnalishi boʻyicha avtomobil yoʻlini rekonstruksiya qilish” loyihasini amalga oshirish chora-tadbirlari toʻgʻrisida
(resolution, 2019-04-05)

Oʻzbekiston milliy avtomagistralini yanada qurish va rekonstruksiya qilishni taʼminlash, xalqaro talablar va standartlarga javob beradigan, respublika mintaqalarini bogʻlaydigan avtomobil yoʻllari tarmogʻini rivojlantirish va takomillashtirish, shuningdek avtomobil transportida yuklar va yoʻlovchilarni xalqaro, tranzit va respublika ichida tashishni samarali amalga oshirish uchun zarur shart-sharoitlar yaratish maqsadida: 1. Maʼlumot uchun qabul qilinsinki: 2016-yil 5-dekabrda Osiyo taraqqiyot banki (keyingi oʻrinlarda OTB deb ataladi) Direktorlar kengashi tomonidan “Qarshi-Shahrisabz-Kitob” yoʻnalishi boʻyicha avtomobil yoʻlini rekonstruksiya qilish” loyihasini (keyingi oʻrinlarda loyiha deb ataladi) amalga oshirishni moliyalashtirish uchun toʻrt yillik imtiyozli davrni hisobga olgan holda 24 yil muddatga 198 mln AQSH dollari miqdorida qarz (keyingi oʻrinlarda OTB qarzi deb ataladi) ajratish maʼqullanganligi; loyihani amalga oshirishda Oʻzbekiston Respublikasining ulushi 58,6 mln AQSH dollari ekvivalentini, shundan 42,0 mln AQSH dollari soliqlar va boshqa majburiy toʻlovlar boʻyicha imtiyozlar berish shaklida, shuningdek Oʻzbekiston Respublikasi Davlat budjetining 16,6 mln AQSH dollari ekvivalentidagi mablagʻlarini tashkil etadi; loyihani amalga oshirish davri 7 yil (2016 — 2022-yillar) etib belgilangan. 2. Quyidagilar belgilansin: Osiyo taraqqiyot bankining qarzi Oʻzbekiston Respublikasiga Oʻzbekiston Respublikasi bilan Osiyo taraqqiyot banki oʻrtasidagi qarz bitimi asosida beriladi; Oʻzbekiston Respublikasi Transport vazirligi huzuridagi Avtomobil yoʻllari qoʻmitasi huzuridagi Respublika yoʻl jamgʻarmasi loyihani amalga oshirish, shuningdek, Osiyo taraqqiyot banki qarzidan maqsadli va samarali foydalanish uchun masʼul boʻlgan ijro etuvchi organ hisoblanadi; Osiyo taraqqiyot banki qarzini qaytarish, shuningdek u boʻyicha foizlar, vositachilik haqi va boshqa xarajatlarni toʻlash bilan bogʻliq xarajatlar Oʻzbekiston Respublikasi Davlat budjeti mablagʻlari hisobidan amalga oshiriladi. 3. Oʻzbekiston Respublikasi Moliya vaziri Oʻzbekiston Respublikasi nomidan: Oʻzbekiston Respublikasi va Osiyo taraqqiyot banki oʻrtasida loyiha boʻyicha qarz bitimi; OTB qarzini Avtomobil yoʻllari qoʻmitasi huzuridagi Respublika yoʻl jamgʻarmasi bilan loyiha boʻyicha qayta kreditlash toʻgʻrisida bitim. 4. Oʻzbekiston Respublikasi Adliya vazirligi loyiha boʻyicha Oʻzbekiston Respublikasi bilan Osiyo taraqqiyot banki oʻrtasidagi qarz bitimi yuzasidan belgilangan tartibda yuridik xulosa bersin. 5. Quyidagilar: “Qarshi-Shahrisabz-Kitob” yoʻnalishi boʻyicha avtomobil yoʻlini rekonstruksiya qilish” loyihasining asosiy texnik-iqtisodiy koʻrsatkichlari bilan tuzatilgan texnik-iqtisodiy hisob-kitobi 1-ilovaga muvofiq; “Qarshi-Shahrisabz-Kitob” yoʻnalishi boʻyicha avtomobil yoʻlini rekonstruksiya qilish” loyihasi boʻyicha Osiyo taraqqiyot banki qarzini qaytarish, shuningdek foizlar, vositachilik haqi va boshqa xarajatlarni toʻlashning prognoz jadvali 2-ilovaga muvofiq. 6. Quyidagilarga yuklansin: Avtomobil yoʻllari qoʻmitasi huzuridagi Respublika yoʻl jamgʻarmasi va Qashqadaryo viloyati hokimligi loyihaning oʻz vaqtida va samarali amalga oshirilishi uchun; Oʻzbekiston Respublikasi Ichki ishlar vazirligi 4R79 avtomobil yoʻlining 28 — 64 km, 4KZ19 avtomobil yoʻlining 18 — 30 km, shuningdek, M39 avtomobil yoʻlining “Qarshi-Shahrisabz-Kitob” yoʻnalishi boʻyicha 1173 — 1144 km qismida qurilish ishlari davomida yoʻl harakati xavfsizligini taʼminlash uchun; Avtomobil yoʻllari qoʻmitasi huzuridagi Respublika yoʻl jamgʻarmasi huzurida tashkil etilgan Loyihani boshqarish guruhi (keyingi oʻrinlarda — DUK), loyihani amalga oshirish funksiyalari. 7. Avtomobil yoʻllari qoʻmitasi huzuridagi Respublika yoʻl jamgʻarmasi: 2016-2017-yillarda DUKni saqlash bilan bogʻliq xarajatlarni Oʻzbekiston Respublikasi Moliya vazirligi huzuridagi Respublika yoʻl jamgʻarmasi mablagʻlari hisobidan moliyalashtirishni tasdiqlasin va taʼminlasin, keyinchalik ushbu xarajatlarni Osiyo taraqqiyot banki qarzi hisobidan retroaktiv moliyalashtirsin; Oʻzbekiston Respublikasining 2016-2017-yillarda loyihani amalga oshirishga qoʻshadigan hissasi joriy yil uchun tasdiqlangan limitlar doirasida Oʻzbekiston Respublikasi Moliya vazirligi huzuridagi Respublika yoʻl jamgʻarmasi mablagʻlari hisobidan moliyalashtirilishini taʼminlasin, soliqlar va boshqa majburiy toʻlovlar boʻyicha imtiyozlar bundan mustasno; 2017-yildan boshlab har yili Jamgʻarma daromadlarini prognozlash va xarajatlarini rejalashtirishda loyihani amalga oshirishda Oʻzbekiston Respublikasining ulushini moliyalashtirish, DUKni saqlash, shuningdek Osiyo taraqqiyot banki qarzini qaytarish, shu jumladan foizlar, vositachilik haqi va u boʻyicha boshqa xarajatlarni toʻlash uchun zarur mablagʻlarni nazarda tutsin. 71. Oʻzbekiston Respublikasi Moliya vazirligi hamda Investitsiyalar va tashqi savdo vazirligi loyihani amalga oshirish uchun jalb etilayotgan OTB qarzidan maqsadli va samarali foydalanilishi ustidan qatʼiy nazorat oʻrnatsin. 8. “Qarshi-Shahrisabz-Kitob” yoʻnalishi boʻyicha I avtomobil yoʻlini rekonstruksiya qilish” loyihasini amalga oshirish davrida va kafolatli davr mobaynida: Osiyo taraqqiyot banki qarzi hisobiga xarid qilinadigan tovarlar (ishlar, xizmatlar) va transport vositalari — bojxona toʻlovlaridan (bojxona rasmiylashtiruvi yigʻimlaridan tashqari), qoʻshilgan qiymat soligʻidan, davlat maqsadli jamgʻarmalariga majburiy ajratmalar va yigʻimlardan; loyihani amalga oshirishda qatnashuvchi Oʻzbekiston Respublikasi norezidentlari boʻlgan yuridik shaxslar — yuridik shaxslardan olinadigan foyda soligʻini toʻlashdan; loyihani amalga oshirishda ishtirok etayotgan Oʻzbekiston Respublikasi norezidentlari boʻlgan jismoniy shaxslar — jismoniy shaxslardan olinadigan daromad soligʻi toʻlashdan ozod etilsin. Belgilansinki, mazkur bandda nazarda tutilgan imtiyozlar berilishi natijasida boʻshaydigan mablagʻlar summasi Oʻzbekiston Respublikasining loyihani amalga oshirishga qoʻshgan hissasi hisoblanadi. Ushbu bandda nazarda tutilgan imtiyozlarning amal qilishi loyihani amalga oshirish uchun ajratiladigan Oʻzbekiston Respublikasi mablagʻlari hisobiga xarid qilinadigan tovarlarga (ishlarga, xizmatlarga) nisbatan tatbiq etilsin. 9. Oʻzbekiston Respublikasi Qurilish vazirligi loyiha-smeta hujjatlarining davlat ekspertizasidan oʻtkazilishini taʼminlasin. Oʻzbekiston Respublikasi Transport vazirligi huzuridagi Yoʻl-qurilish ishlari sifatini nazorat qilish inspeksiyasi koʻrsatib oʻtilgan loyihani amalga oshirish doirasida qurilish-montaj ishlarini bajarishda sifat boʻyicha talablarga rioya etilishi ustidan nazoratni taʼminlasin. 10. Oʻzbekiston Respublikasi Ekologiya va atrof-muhitni muhofaza qilish davlat qoʻmitasi qonun hujjatlarida belgilangan tartibda loyiha hujjatlarining davlat ekologik ekspertizasidan oʻtkazilishini hamda loyihani amalga oshirish doirasida tabiatni muhofaza qilish toʻgʻrisidagi qonun hujjatlariga rioya etilishi ustidan davlat nazoratini taʼminlasin. 11. Oʻzbekiston Respublikasi Tashqi ishlar vazirligi Avtomobil yoʻllari qoʻmitasi huzuridagi Respublika yoʻl jamgʻarmasining buyurtmanomalari boʻyicha loyihani amalga oshirishda qatnashuvchi xorijiy mutaxassislarga kirish vizalari konsullik va boshqa yigʻimlar undirilmasdan rasmiylashtirilishini taʼminlasin. 12. Oʻzbekiston Respublikasi Ichki ishlar vazirligi Avtomobil yoʻllari qoʻmitasi huzuridagi Respublika yoʻl jamgʻarmasining buyurtmanomalari boʻyicha loyihani amalga oshirishda ishtirok etayotgan xorijiy mutaxassislarga davlat boji undirilmasdan koʻp martalik vizalar berilishini (muddati uzaytirilishini), shuningdek, Oʻzbekiston Respublikasida vaqtincha roʻyxatdan oʻtkazilishini va uning muddati uzaytirilishini taʼminlasin. 13. Oʻzbekiston Respublikasi Bandlik va mehnat munosabatlari vazirligi Avtomobil yoʻllari qoʻmitasi huzuridagi Respublika yoʻl jamgʻarmasining buyurtmanomalari boʻyicha loyihani amalga oshirish doirasida respublikaga xorijiy mutaxassislarni jalb etishga ruxsatnomalar berilishini (muddati uzaytirilishini), shuningdek, koʻrsatib oʻtilgan xorijiy fuqarolarga Oʻzbekiston Respublikasi hududida mehnat faoliyatini amalga oshirish huquqiga tasdiqnomalar berilishini (muddati uzaytirilishini) belgilangan tartibda taʼminlasin.. 14. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov va Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin.